als_Latn dik_Latn sag_Latn
Editoriali: Zgjedhjet në PDK
Zgjedhjet në Partinë Demokratike të Kosovës duket se nuk do të jenë si herën e kaluar, por më serioze. Mënyra se si do të organizohet ky proces do të reflektojë në një masë të madhe edhe nivelin e demokracisë në vendin tonë. Duke qenë aktualisht partia kryesore, bartëse e pushtetit në mandatin e dytë qeverisës, përgjegjësitë e PDK-së janë të mëdha. Zgjedhjet partiake kanë nisur me aderimin e paralajmëruar të ish-shefit të SHIK-ut, Kadri Veseli, në Degën e Mitrovicës, ndërsa janë paralajmëruar edhe lëvizje të tjera. Ndonëse ka pasur përplasje në Kryesinë e këtij subjekti, nuk pritet të përsëritet historia e dhunshme e LDK-së, me goditje karrigesh në Kuvendin Zgjedhor. Në këtë mjedis politik, ku partitë e tjera ose janë dobësuar, si në rastin e Lidhjes Demokratike, apo kanë ngecur, siç i ka ndodhur Aleancës për Ardhmërinë e Kosovës dhe Lëvizjes “Vetëvendosje”, ose janë duke u shuar, si në rastin e AKR-së së Pacollit, kundërshtarët duken të paktë, të pafuqishëm e të painteresuar që të largohen. Ajo që në fakt duhet t’i interesojë edhe publikut të gjerë është profilizimi i PDK-së, vetëkritika dhe programi qeverisës. Asnjë parti te ne nuk është e profilizuar dhe tash Partia Demokratike e ka rastin ta shpallë orientimin e saj. Është mençuri politike të bësh autokritikë para votuesve për krizën e sundimit të ligjit, zhvillimin e dobët ekonomik, mosluftimin e korrupsionit, problemet në arsim e shëndetësi, nepotizmin në administratë etj. Në anën tjetër, PDK-ja, përveç garës së brendshme, duhet të na tregojë se cili është vizioni i saj zhvillimor, jo duke e përgjithësuar me “integrimet evropiane, euroatlantike, miqësi me SHBA-në, BE-në”, por duke dalë me programin e saj të qartë. Demokratizimi jo vetëm i kësaj partie, por i çdo subjekti, nënkupton edhe një hap përpara të demokratizimit të Kosovës. Në të kundërtën, shkojmë drejt autoritarizmit.
als_Latn als_Latn